Politiet formoder, at det var en isoleret hændelse.

TV2 Nord har været i kontakt med Nordjyllands Politi og vagtchef Bruno Brix, der kun ønsker at bekræfte knivstikkeriet. Det er foregået omkring Golfparken i Aalborg, på Borgmester Jørgensens Vej, som er en stikvej ind i Golfparken fra Sohngårdsholmsvej. Nordjyllands Politi har til aften anholdt en mulig gerningsperson, som forventes at blive stillet i grundlovsforhør i morgen, tirsdag. Det vides endnu ikke hvordan offerets tilstand er. På Borgmester Jørgensen Vejs ligger blandt andet Sohngårdsholm Slot, Aalborg Varmecentral og et kollegium. TV2 Nords reporter på stedet fortæller at politiet har været til stede på stierne inde i parken. Der har været både civilbetjente, motorcykelbetjente og almindelige patrulje i området, hvor der stadig arbejdes. Politiet har også afhørt vidner i forbindelse med arbejdet, fortæller TV2 Nords reporter. For godt halvanden måned siden, i starten af maj måned, var der ikke langt fra Golfparken, i Grønlandskvarteret , også et knivstikkeri. Politiet tror dog, at knivstikkeriet mandag var en isoleret hændelse, fortæller vagtchef Lau Larsen. - Vi er lige nu i gang med at samle rapportmaterialet. Vi efterforsker selvfølgelig intenst på det, fortæller vagtchef Lau Larsen. Nordjyllands Politi kommer til at køre tryghedsskabende patruljer i området, fortæller vagtchefen videre. - Men vi er overbevist om, at det var en isoleret hændelse, muligvis noget internt opgør.